钦定古今图书集成/明伦汇编/宫闱典/第016卷 > 南齐
## 钦定古今图书集成/明伦汇编/宫闱典/第016卷 > 南齐

### 武帝永明十一年郁林王即位尊皇太妃王氏为皇太后宫名宣德置卫尉少府太仆三卿

按《南齐书郁林王本纪》，“武帝永明十一年，文惠太子
薨，立昭业为皇太孙，居东宫。世祖崩，太孙即位，冬十
月壬寅，尊皇太孙太妃为皇太后。”按《文安王皇后
传》，“后讳宝明，琅琊临沂人也。建元元年为南郡王妃，
四年为皇太子妃。永明十一年为皇太孙太妃。郁林
即位，尊为皇太后，称宣德宫。赠后父金紫光禄大夫，
母”桓氏，丰安县君。其年十二月，备法驾谒太庙。按
《百官志》，“宣德卫尉、少府、太仆、郁林王立，文安太后即
尊号，以宫名置之。”

### 郁林王隆昌元年以皇太后令被废立中军将军新安王昭文

按《南齐书郁林王本纪》，“隆昌元年秋七月癸巳，皇太
后令曰：‘镇军车骑左仆射、前将军、领军左卫卫尉八
座，自我皇历启基，受终于宋，睿圣继轨，三叶重光。太
祖以神武创业，草昧区夏；武皇以英明提极，经纬天
人；文帝以上哲之资，体元良之重。虽功未被物，而德
已在民。三灵之眷方永，七百之基已固。嗣主特锺沴’”
气，爰表弱龄，险戾著于绿车，愚固彰于崇正。狗马是
好，酒色方湎，所务唯鄙事，所疾唯善人。世祖慈爱曲
深，每加容掩，冀年志稍改，立守神器。自入纂鸿业，长
恶滋甚，居丧无一日之哀，缞绖为欢宴之服，昏酣长
夜，万机斯壅，发号施令，莫知所从。阉竖徐龙驹专总
枢密，奉叔、珍之互执权柄，自以为任得其人，表里缉
穆，迈萧、曹而愈信布，倚泰山而坐平原。于是恣情肆
意，罔顾天、显。二帝姬嫔，并充宠御，二宫遗服，皆纳玩府。内外混漫，男女无别。丹屏之北，为酤鬻之所；青蒲
之上，开桑中之肆。又微服潜行，信次忘返，端委以朝
虚位，交戟而守空宫，积旬矣。宰辅忠贤，尽诚奉主，诛
锄群小，冀能悛革。曾“无克己，更深怨憾。公卿股肱，以
异己寘戮，文武昭穆，以德誉见猜，放肆丑言，将行屠
脍，社稷危殆，有过缀旒。昔太宗克光于汉世，简文代
兴于晋氏，前事之不忘，后人之师也。镇军居正体道，
家国是赖，伊霍之举，实寄渊谟，便可详依旧典，以礼
废黜。中军将军新安王体自文皇，睿哲天秀，宜入嗣
洪业，永宁四海外，即以礼奉迎。”未亡人属此多难，投
笔增慨。

### 海陵王延兴元年以皇太后令废帝为海陵王立太傅宣城王鸾

按《南齐书海陵王本纪》，“延兴元年秋七月，即皇帝位，
冬十月，皇太后令曰：‘司空、后将军、丹阳尹、右仆射、中
领军八座：夫明晦迭来，屯平代有，上灵所以眷命，亿
兆所以归怀。自皇家淳耀，列圣继轨，诸侯官方，百神
受职。而殷忧时启，多难荐臻，隆昌失德，特紊人鬼，非
徒四海解体，乃亦九鼎将移。赖天纵英辅，大匡社稷，
崩基重造，坠典再兴。嗣主幼冲，庶政多昧。且早婴尪
疾，弗克负荷。所以宗正内侮，戚藩外叛，觇天视地，人
各有心。虽三祖之德在民，而七庙之危行及。自非树
以长君，镇以渊器，未允天人之望，宁息奸宄之谋。太
傅宣城王遗体宣皇，锺慈太祖，识冠生民，功高造物，
符表夙著，讴颂有在。宜入承宝命，式宁宗祏。帝可降
封海陵王，吾当归老别馆。昔宣帝中兴汉室，简文重
延晋祀，庶我鸿基，于兹永固。言念家国，感庆载怀’。”

### 东昏侯永元三年以宣德太后令废为东昏侯

按《南齐书东昏侯本纪》，永元三年，宣德太后令曰：“皇
室受终，祖宗齐圣。太祖高皇帝肇基骏命，膺箓受图，
世祖武皇帝系明下武，高宗明皇帝重隆景业。咸降
年不永，宫车早晏，皇祚之重，允属储元。而禀质凶愚，
发于稚齿。爰自保姆，迄至成童，忍戾昏顽，触途必著。
高宗留心正嫡，立嫡惟长，辅以群才，闲以贤戚，内外”
维持，冀免多难，未及期稔，便逞屠戮。密戚近亲，元勋
良辅，覆族歼门，旬月相系。凡所任杖，尽慝穷奸，皆营
伍屠贩，容状险丑。身秉朝权，手断国命，诛戮无辜，纳
其财产，睚眦之间，屠覆比屋。身居元首，好是贱事，危
冠短服，坐卧以之，晨出夜反，无复已极。驱斥氓庶，巷
无居人，老细奔遑，寘身无所。东迈西“屏，北出南驱，负
疾舆尸，填街塞陌，兴筑缮造，日夜不穷，晨构夕毁，朝
穿暮塞，络以隋珠，方斯已陋，饰以璧珰，曾何足道。时
暑赫曦，流金铄石，移竹艺果，匪日伊夜，根未及植，叶
已先枯，畚锸纷纭，勤倦无已，散费国储，专事浮饰，逼
夺民财，自近及远，兆庶恇恇，流窜道路，府帑既竭，肆
夺市道，工商稗贩，行”号道泣。屈此万乘，躬自角抵，昂
首翘肩，逞能撞木，观者如堵，曾无怍容。芳乐华林，并
立阛阓，踞肆鼓刀，手铨轻重，干戈鼓噪，昏晓靡息，无
戎而城，岂足云譬。至于居丧淫䜩之愆，三年载弄之
丑，反道违常之舋，牝鸡晨鸣之慝，于事已细，故可得
而略也。罄楚越之竹，未足以言；校辛癸之君，岂或能
匹。征“东将军忠武奋发，投袂万里，光奉明圣，翊成中
兴，乘胜席卷，扫清京邑。而群小靡识，婴城自固，缓戮
稽诛，倏弥旬月，宜速剿定，宁我邦家。可潜遣闲介，密
宣此旨，忠勇齐奋，遄加荡扑，放斥昏凶，卫送外第。未
亡人不幸骤此百罹，感念存没，心焉如割，奈何奈何！”
又令依汉海昏侯故事，追封东昏侯。

### 和帝中兴二年宣德太后临朝禅诏至逊居外宫

按《南齐书和帝本纪》：中兴二年：“春正月戊戌，宣德太
后临朝，入居内殿，大司马梁王解承制致敬如先。三
月乙未，皇太后令给梁国钱五百万，布五千匹，绢千
匹。夏四月辛酉，禅诏至，皇太后逊居外宫。”